Nariadenie Komisie (ES) 629/95
z 23. marca 1995,
ktorým sa stanovujú podrobné pravidlá uplatňovania niektorých tarifných kvót na mlieko a mliečne výrobky otvorené pre Maďarsko a Bulharsko nariadením Rady (ES) 3379/94
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Komisie (ES) 3379/94 z 22. decembra 1994, ktorým sa otvárajú niektoré tarifné kvóty spoločenstva na rok 1995 na niektoré poľnohospodárske výrobky a pivo [1] a ustanovuje sa ich správa, najmä na jeho článok 3,
keďže po vstupe Rakúska, Fínska a Švédska otvorilo nariadenie (ES) 3379/94 autonómne tarifné kvóty na rok 1995 s cieľom dočasne zabezpečiť dodržiavanie záväzkov, ktoré súvisia s úpravou koncesií udelených na niektoré poľnohospodárske výrobky Maďarsku a Bulharsku (okrem iných krajín) a odkladajú uzavretie doplnkových protokolov k dohodám s týmito krajinami; keďže nové kvóty sa nedotýkajú dovozných úprav ustanovených v príslušných dohodách medzi spoločenstvom a týmito krajinami;
keďže spomínané nariadenie zavádza na rok 1995 úpravy, ktoré znižujú alebo rušia dovozné poplatky na niektoré výrobky vrátane mlieka a mliečnych výrobkov, a keďže by mali byť prijaté podrobné pravidlá uplatňovania s ohľadom na správu príslušných úprav a keďže tieto podrobné pravidlá sú doplnkom alebo výnimkou z nariadenia Komisie (EHS) 3719/88 z 18. novembra 1988, ktorým sa ustanovujú podrobné spoločné pravidlá uplatňovania systému dovozných a vývozných licencií a certifikátov s vopred stanovenou náhradou za poľnohospodárske výrobky [2], naposledy zmeneného a doplneného nariadením (ES) 340/95 [3];
keďže s cieľom zabezpečenia riadnej správy dovozu by sa pri žiadostiach o dovozné licencie mala požadovať záruka a mali by byť pre ne ustanovené určité podmienky a keďže pevné množstvá by sa mali časovo rozdeliť na celý rok a mal by byť určený postup udeľovania licencií, ako aj doba ich platnosti;
keďže plynulý prístup k daným pevným množstvám by mal byť zabezpečený pre všetkých dovozcov spoločenstva a znížené poplatky by sa mali dôsledne uplatňovať na všetky dovozy príslušných výrobkov vo všetkých členských štátoch až do vyčerpania pevne stanovených množstiev a keďže by mali byť prijaté potrebné opatrenia zabezpečujúce efektívnu správu týchto množstiev v spoločenstve a najmä z dôvodu rizika špekulácie by prístup dovozcov k spomínanému systému mal byť predmetom dodržiavania určitých podmienok a keďže tento spôsob správy vyžaduje úzku spoluprácu medzi členskými štátmi a Komisiou;
keďže opatrenia ustanovené týmto nariadením sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
V rámci úprav ustanovených v článku 1 nariadenia (ES) 3379/94 sa každý dovoz mliečnych výrobkov do spoločenstva s pôvodom v Maďarsku a Bulharsku a patriacich do kódov KN uvedených v prílohe I k tomuto nariadeniu musí preukázať dovoznými licenciami, ktoré boli vystavené a žiadané v súlade s podmienkami stanovenými týmto nariadením.
Množstvá výrobkov, na ktoré sa vzťahujú uvedené úpravy a sadzby znížených colných poplatkov, sú uvedené v zozname v prílohe I.
Článok 2
Množstvá uvedené v prílohe I sa časovo rozdeľujú nasledovným spôsobom:
- 33 % v období od 1. apríla do 30. júna,
- 33 % v období od 1. júla do 30. septembra,
- 34 % v období od 1. októbra do 31. decembra.
Článok 3
Pri dovozných úpravách uvedených v článku 1 sa uplatňujú nasledovné ustanovenia:
a) v čase predloženia žiadostí musia žiadatelia o dovoznú licenciu uspokojivo preukázať príslušným orgánom príslušného členského štátu, že minimálne posledných 12 mesiacov obchodujú s mliekom alebo mliečnymi výrobkami s tretími krajinami; Maloobchody a reštaurácie, ktoré predávajú tovar konečným spotrebiteľom, sú však vyňaté z výhod tohto režimu;
b) žiadosti o licencie sa môžu týkať len jedného z kódov KN uvedených v prílohe I k tomuto nariadeniu, ak je výrobok pôvodný v jednej z dvoch krajín, ktoré zahŕňa toto nariadenie.
Žiadosti o licencie sa musia týkať minimálne 10 ton a maximálne 25 % množstva dostupného na príslušný výrobok počas toho obdobia určeného v článku 2, na ktoré je podaná žiadosť o licenciu;
c) odsek 8 v žiadostiach o licencie a v licenciách uvádza krajinu pôvodu; licencie zakladajú povinnosť dovážať z uvedenej krajiny;
d) odsek 20 v žiadostiach o oprávnenie a v oprávneniach uvádza jedno z nasledovných znení:
Reglamento (CE) no 629/95,
Forordning (EF) nr. 629/95,
Verordnung (EG) Nr. 629/95,
Κανονισμός (ΕΚ) αριθ. 629/95,
Regulation (EC) No 629/95,
Règlement (CE) no 629/95,
Regolamento (CE) n. 629/95,
Verordening (EG) nr. 629/95,
Regulamento (CE) n.o 629/95,
Förordning (EG) nr 629/95,
Asetus (EY) N:o 629/95;
e) odsek 24 v oprávneniach uvádza jedno z nasledovných znení:
Reducción de la exacción reguladora establecida en el Reglamento (CE) no 629/95,
Nedsættelse, jf. forordning (EF) nr. 629/95, af importafgiften,
Ermäßigung der Abschöpfung gemäß der Verordnung (EG) Nr. 629/95,
Μείωση του δασμού όπως προβλέπεται από τον κανονισμό (ΕΚ) αριθ. 629/95,
Levy reduced in accordance with Regulation (EC) No 629/95,
Réduction du prélèvement prévue par le règlement (CE) no 629/95,
Riduzione del prelievo a norma del regolamento (CE) n. 629/95,
Heffing verlaagd overeenkomstig Verordening (EG) nr. 629/95,
Redução do direito nivelador prevista no Regulamento (CE) n.o 629/95,
Nedsättning av importavgiften enligt förordning (EG) nr 629/95,
Asetuksessa (EY) N:o 629/95 säädetty maksun alennus.
Článok 4
1. Žiadosti o licencie možno podať iba počas prvých 10 dní jednotlivých období určených v článku 2.
2. Žiadosti o licencie budú prijateľné, len ak žiadateľ písomne vyhlási, že nepodal a zaväzuje sa nepodať v členskom štáte, kde bola žiadosť podaná, ani v žiadnom inom členskom štáte žiadnu inú žiadosť podľa dovozných úprav, na ktoré odkazuje článok 1, týkajúcu sa aktuálneho obdobia a rovnakého výrobku podľa kódu a krajiny pôvodu; ak zainteresovaná strana podá viac ako jednu žiadosť týkajúcu sa toho istého výrobku, všetky žiadosti od takej osoby sú neprijateľné.
3. Členské štáty upovedomia Komisiu o podaných žiadostiach na jednotlivé výrobky uvedené na zozname v prílohe I na tretí deň odo dňa, kedy skončí obdobie podávania žiadostí. Takéto upovedomenie obsahuje zoznam žiadateľov, žiadané množstvá podľa kódov KN a krajiny pôvodu. Všetky upovedomenia vrátane tých o nulovom počte žiadostí sa odosielajú ďalekopisom alebo faxom v určený pracovný deň podľa vzoru stanoveného v prílohe II k tomuto nariadeniu, ak nebola podaná ani jedna žiadosť, a podľa vzorov stanovených v prílohách II a III, ak boli podané žiadosti.
4. Komisia čo najrýchlejšie rozhodne, v akej miere možno na základe žiadostí prideliť množstvá, ako to uvádza článok 3
Ak množstvá, na ktoré boli podané žiadosti o oprávnenie, prevyšujú množstvá dostupné pre jednotlivé kódy KN a krajiny pôvodu, Komisia stanoví jednotné percentuálne zníženie žiadaných množstiev. Ak po takomto percentuálnom znížení žiadateľ považuje obdržané množstvo za nedostatočné, môže sa zdržať používania licencie. V takom prípade žiadateľ o tomto rozhodnutí upovedomí príslušný orgán do troch pracovných dní po zverejnení rozhodnutia uvedeného v predchádzajúcom pododseku. Príslušný orgán bezodkladne informuje Komisiu o podrobnostiach tohto upovedomenia.
Ak je celkové množstvo, na ktoré boli podané žiadosti, menšie ako množstvo dostupné pre jednotlivé kódy KN a krajiny, Komisia spočíta zostatok, ktorý sa pridá k množstvu dostupnému na nasledujúce obdobie.
5. Licencie budú vystavené čo najskôr po tom, ako Komisia prijme rozhodnutie.
Článok 5
Podľa článku 21 ods. 2 nariadenia (EHS) 3719/88 dovozné licencie platia počas 60 dní odo dňa vystavenia.
Licencie však strácajú platnosť po 31. decembri roka ich vystavenia.
Dovozné licencie vystavené podľa tohto nariadenia sú neprenosné.
Článok 6
Na žiadosti o dovozné licencie pre všetky výrobky uvedené v článku 1 je určená záruka 36,23 ECU na 100 kilogramov.
Článok 7
Bez toho, aby boli dotknuté ustanovenia tohto nariadenia, sa uplatňuje nariadenie (EHS) 3719/88.
Napriek článku 8 ods. 4 uvedeného nariadenia však množstvo dovezené podľa tohto nariadenia nemôže presiahnuť množstvo uvedené v odsekoch 17 a 18 dovoznej licencie. Na ten účel sa v odseku 19 spomínanej licencie uvádza číslo 0.
Článok 8
Výrobky sa uvádzajú do voľného obehu po preukázaní certifikátu EUR1 vystaveného vyvážajúcou krajinou v súlade s protokolom 4, ktorý je pripojený k dočasnej zmluve.
Článok 9
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 23. marca 1995